
Az egészségügyi alapellátás hatékonysági problémái hazánkban

Kulcsszavak: egészségügy-közgazdaságtan; hatékonysági problémák; ellátásszervezés; alapellátás
Az egészségügy-közgazdaságtan iránti vonzalmam régi keletű, közgazdaságtani tanulmányaim megkezdése óta érdeklődésem középpontjában áll. Ezért dolgozatomban a magyar egészségügyi ellátórendszer működésének, finanszírozásának bemutatására, valamint a rendszerben található hatékonysági tartalékok felkutatására vállalkoztam. A téma terjedelme miatt azonban nem nyílt módom a teljes ellátórendszer elemzését elvégezni, ezért az egészségügy nemzetgazdasági szerepének áttekintését követően a gyermek-alapellátás rendszerét vettem górcső alá.
Miért éppen a hatékonysági tartalékok kimutatását tartottam fontosnak az egészségügyre vonatkozó elemzésem során?
Az egészségügyi ellátás színvonalának növelése össztársadalmi érdek. Ehhez azonban jelentős forrásbevonásokra, vagy a meglévő források ésszerű átcsoportosítására, illetve a rendszerben felfedhető tartalékok kiaknázására van szükség. A magyar egészségügy finanszírozási gyakorlatának áttekintése során, a több évre előre megjelent költségvetési tervek alapján azonban nyilvánvalóvá vált számomra, hogy a finanszírozásban a következő időszakban jelentős többletforrások nem valószínűsíthetőek. Ebből kifolyólag csupán az ellátórendszerben rejlő hatékonysági tartalékok felkutatásával nyílik lehetőség az ellátás színvonalának emeléséhez.
Dolgozatomban a hatékonysági tartalékok bemutatása a kapcsolódó szakirodalom részletes tanulmányozását követően, az egészségügyben dolgozó szakemberekkel készült mélyinterjúkból nyert ismeretek felhasználásával történt. Alkalmam nyílt interjút készíteni a Háziorvosi Szakmai Kollégium Gyermek-alapellátási Tanácsának elnökével; valamint a Tanács védőnői tagjával; praktizáló házi gyermekorvosokkal, valamint orvostanhallgatókkal.
A dolgozat során azonosított hatékonysági problémák három nagy témakör köré csoportosulnak:
I. Jogszabályi háttér; II. Az egészségügyi ellátás szervezése; III. Az információ-gyűjtés és áramlás, valamint az adatnyilvántartás során azonosítható hiányosságok.
A dolgozat megoldási javaslatokat is ad a detektált hatékonysági problémákra. A lehetséges megoldások mind szem előtt tartják a korábban vázolt problémát- miszerint az egészségügybe nem várható jelentős forrásbevonás-, és ennek tükrében igyekeznek az egészségügyi ellátás színvonalának emelését elősegíteni.
 



